La Diputació imparteix tallers de prevenció de drogodependències en els col·legis Virgen del Carmen i El Garbí
27 de novembre de 2019

La iniciativa s'estén a 143 municipis amb un cost total de 109.500 euros.

La Diputació Provincial de València està duent a terme un programa de prevenció de drogodependències i altres comportaments addictius, al llarg d'aquest exercici de 2019, destinat a localitats de menys de 20.000 habitants. El municipi de l'Eliana s'ha beneficiat d'aquest pla oferint a l'alumnat dels col·legis Virgen del Carmen i El Garbí sengles sessions formatives.

El passat 13 de novembre va tindre lloc la sessió en el CEIP Virgen del Carmen, titulada “Educant emocions”. Aquesta acció està dirigida a l'última fase de la infantesa, abans d'arribar l'adolescència,un període crític per a la prevenció de les “conductes problema”, ja que la transició entre l'etapa primària i secundària suposa un canvi per a les xiquetes i els xiquets que requereix posar en marxa habilitades socioemocionals que els permeten l'adaptació positiva a aquest canvi. En aquest taller, dirigit per Luka Soriano, es va treballar vivencialment amb dinàmiques relacionals les competències emocionals bàsiques. Amb això es persegueix dotar a l'alumnat de les habilitades necessàries per a afrontar l'entrada a la pubertat i l'adolescència, reduint els riscos associats al consum de drogues.

El 26 de novembre es va dur a terme en el CEIP El Garbí la segona sessió, titulada “Curtmetratges i valors”. L'eina de treball en aquesta ocasió és el cinema, mitjà que s'ha convertit en un gran aliat de la prevenció ja que el seu atractiu i la seua potencial capacitat educativa permet la transmissió de valors i la reflexió crítica. El taller, conduït per Julia Pons, facilita un espai de reflexió personal sobre els valors que promouen la seua salut i el seu desenvolupament psicosocial.

El programa de prevenció de drogodependències de la Diputació d'enguany 2019 ha arribat a 143 municipis i ha sigut dotat amb un pressupost total de 109.500 euros.